O‘zbekiston Prezidenti Yevropa Ittifoqining tashqi ishlar va xavfsizlik siyosati boʻyicha Oliy vakilini qabul qildi

16.07.2021
Bugun oʻtayotgan “Markaziy va Janubiy Osiyo: mintaqaviy bogʻliqlik. Tahdidlar va imkoniyatlar” mavzusidagi xalqaro konferensiya doirasida O‘zbekiston Respublikasi Prezidenti Shavkat Mirziyoyev Yevropa komissiyasi vitse-prezidenti, Yevropa Ittifoqining tashqi ishlar va xavfsizlik siyosati boʻyicha Oliy vakili Jozep Borrelni qabul qildi.
Koʻp qirrali O‘zbekiston-YeI hamkorligining dolzarb masalalari muhokama qilindi.
Jozep Borrel davlatimiz rahbariga Yevropa kengashi Raisi Sharl Mishel va Yevropa komissiyasi rahbari Ursula fon der Lyayenning salomi va eng ezgu tilaklarini yetkazdi hamda O‘zbekiston yetakchisining Markaziy va Janubiy Osiyo bogʻliqligini mustahkamlash borasidagi global tashabbusi muhim ahamiyatga ega va oʻz vaqtida ilgari surilayotganini ta’kidladi.
Uchrashuvda keyingi yillarda O‘zbekiston va YeI sherikligi jadal sur’atlar bilan rivojlanib borayotgani mamnuniyat bilan qayd etildi. Koʻp qirrali hamkorlikni, eng avvalo inson kapitali va demokratik yangilanishlar, biznes, investitsiya va innovatsiyalarni ilgari surish, “yashil” taraqqiyot, ekologiya, madaniy almashinuv va boshqa yoʻnalishlarda yanada kengaytirish muhim ekani ta’kidlandi. O‘zbekiston va Yevroittifoq oʻrtasida kengaytirilgan sheriklik va hamkorlik toʻgʻrisidagi yangi bitim boʻyicha muzokaralar yakuniga yetayotgani ma’lum qilindi.
Xalqaro kun tartibi yuzasidan ham batafsil fikr almashildi. Afgʻonistonda tinchlik oʻrnatishga koʻmaklashish masalalariga alohida e’tibor qaratildi.